Victoria Rusoke Businge

Victoria Rusoke Businge wacce kuma akafi sani da Rusoke Victoria Businge (an haife ta a ranar 3 ga watan Janairu 1956) 'yar siyasar ƙasar  Uganda ce kuma malama.  Victoria ta kasance wakiliyar mata ta gundumar Kabarole a majalisar dokokin Uganda ta tara.  An sake zaɓen ta a matsayin 'yar majalisa ta goma sha ɗaya ta Uganda a zaɓen shekara ta 2021 na watan Janairu. Tana da alaƙa da jam'iyyar National Resistance Movement. A cikin shekarar 2018, an naɗa ta tare da rantsar da ita a matsayin sabuwar mamba a Hukumar Kare Hakkokin Ɗan Adam ta Uganda (UHRC) da babban alkaliyar kotun, Hon. Mai shari'a Bart M. Katureebe a hedikwatar shari'a da ke Kampala.  

 Ilimi da asali 
Ta yi Digiri na biyu a fannin Ilimi daga Jami'ar Makerere (2001) kuma ta sami digiri na farko a Jami'ar Makerere a shekarar 1991. Ta yi Difloma a fannin koyar da malamai a Cibiyar Ilimin Malamai, Kyambogo (1986), takardar shedar koyarwa ta Grade II, Jami’ar Makerere (1980), sannan a shekarar 1977 aka ba ta takardar shaidar karatu ta Gabashin Afirka. 

Mahaifiyar Victoria ba ta iya samun damar ilimantar da ita fiye da matakin O-level don haka ta ƙasa cimma burinta na zama lauya a maimakon haka ta zama malama. 

 Aiki 
Ta yi aiki a matsayin jami’ar ilimi ta gundumar Kabarole daga shekarun 2003 zuwa 2010.  Daga watan Fabrairu zuwa watan Yuli 2003, ta yi aiki a matsayin babbar malama a Makarantar Firamare ta Kalinaabiri, sannan ta yi aiki a matsayin babbar malamar makarantar firamare ta Old Kampala daga shekarun 1997 zuwa 2002. Ta kasance shugabar makarantar firamare ta City daga shekarun 1994 zuwa 1995. An ɗauke ta aiki a matsayin mataimakiyar shugabar makarantar firamare ta Nakasero daga shekarun 1991 zuwa 1993 kuma a matsayin mai koyarwa a Kibuli TTC daga shekarun 1986 zuwa 1990. Ta yi aiki a matsayin malama a Shimoni Demonstration School daga shekarun 1980 zuwa 1985.  A cikin shekarar 1978, ta shiga kuma ta yi aiki a Cibiyar Ilimin Malamai ta Kyambogo (ITEK) wacce yanzu ita ce Jami'ar Kyambogo. 

Ta yi aiki a kwamitin majalisar dokoki kan yawon buɗe ido, kasuwanci da masana'antu da kuma kwamitin naɗi. 

 Rigima 
A cikin shekarar 2016, ta yi rashin nasara a hannun Sylvia Rwabwo mai ci a zaɓen fidda gwani a jam'iyyar National Resistance Movement (NRM). Ta ci gaba da tsayawa takara a matsayin ‘yar takarar siyasa mai zaman kanta amma ta sha kaye.  Lokacin da ta sha kashi a hannun Sylvia Rwabwo, ta kasance ba ta da aikin yi har sai da aka naɗa ta a matsayin kwamishiniya a hukumar kare hakkin ɗan Adam ta Uganda. A shekarar 2021, ta sake tsayawa takarar ‘yar majalisar wakilai ta Matar Kabarole kuma ta yi nasara duk da cewa an zarge ta da yin amfani da kayan gwamnati kamar motocin gwamnati da sauran kayayyakin da suke yi na kamfen din gida-gida a matsayinta na kwamishiniya a Hukumar Kare Hakkokin Ɗan Adam ta Uganda don cimma burinta na siyasa.  An ce shigarta harkokin siyasa a matsayinta na kwamishiniya ya saɓawa sashi na 54 na kundin tsarin mulkin Jamhuriyar Uganda wanda ya buƙaci kwamishina ya kasance mai zaman kansa, kuma ba ya shiga harkokin siyasa. 

 Duba kuma 

 Jerin sunayen 'yan majalisar dokoki na goma sha daya na Uganda
 Jerin sunayen 'yan majalisar dokokin Uganda na tara
 Majalisar Uganda
 Gundumar Kabarole
 Sylvia Rwabogo
 Hukumar Kare Hakkokin Dan Adam ta Uganda

 Hanyoyin haɗi na waje 

 Yanar Gizo na Majalisar Uganda .

 Manazarta 

Rukuni:Rayayyun mutane
Rukuni:Haifaffun 1956